असली मर्द वह होता है जो सिर्फ औरतों पर ही नसबंदी कराने का दबाव ना डालते हुए खुद भी नसबंदी कराने के लिए आगे आता है। फिल्म 'पोस्टर बॉयज़' में सनी देओल कुछ ऐसा ही मेसेज देते नजर आते हैं। फिल्म में नसबंदी जैसे गंभीर विषय को एक रोचक और सत्य घटना पर फिल्माया गया है और हलके-फुलके अंदाज में दर्शकों के सामने पेश किया गया है। फिल्म देश में जनसंख्या वृद्धि की बढ़ती समस्या पर भी फोकस करती है। बेशक इस फिल्म के बहाने सोसायटी में नसबंदी को लेकर चर्चा जरूर होगी। कहानी: फिल्म की कहानी जंगेठी गांव के रिटायर्ड फौजी चौधरी जगावर सिंह (सनी देओल), स्कूल टीचर विनय शर्मा (बॉबी देओल) और लोन रिकवरी एजेंट अर्जुन सिंह (श्रेयस तलपड़े) की है। यूं तो इन तीनों का एक-दूसरे से ज्यादा कुछ लेना-देना नहीं है लेकिन एक दिन अचानक ये तीनों स्वास्थ्य विभाग के नसबंदी अभियान वाले पोस्टर पर अपनी फोटो देखकर हैरान रह जाते हैं, जिस पर लिखा है कि हमने तो नसबंदी करा ली और अब आप भी करा लो। पिछड़े हुए गांव जंगेठी में इनके नसबंदी कराने की खबर आग की तरह फैलती है, जिस वजह से तीनों को तमाम परेशानियों को सामना करना पड़ता है। जगावर की बहन का रिश्ता टूट जाता है तो विनय की पत्नी उसे छोड़कर चली जाती है। वहीं, अर्जुन की गर्लफ्रेंड के पिताजी उसे अपना दामाद बनाने से साफ इनकार कर देते हैं। उसके बाद ये तीनों इसका पता लगाते हैं कि आखिर उनका फोटो पोस्टर पर कैसे आ गया, जबकि उन्होंने नसबंदी कराई ही नहीं, तो उन्हें पता लगता है कि मंत्री जी दौरे पर आने से पहले पोस्टर छपवाने के फेर में स्वास्थ्य विभाग के एक कर्मचारी ने गांव के फोटॉग्रफर से यूं ही कुछ लोगों की फोटो लेकर पोस्टर छपवा दिए। उसके बाद ये तीनों अपने आपको सही साबित करने के लिए सरकार के खिलाफ जंग लड़ते हैं। बढ़ते-बढ़ते मामला कोर्ट तक पहुंच जाता है लेकिन क्या इन तीनों को इंसाफ मिल पाता है? यह तो आपको थिअटर जाकर ही पता लगेगा। रिव्यू: 2014 में आई मराठी फिल्म 'पोस्टर बॉयज़' को श्रेयस तलपड़े ने न सिर्फ प्रड्यूस किया था बल्कि इसमें एक छोटा रोल भी किया था। फिल्म को मिले बढ़िया रिस्पॉन्स को देखते हुए श्रेयस ने न सिर्फ इस फिल्म की हिंदी रीमेक को प्रड्यूस करने की प्लानिंग की बल्कि इस फिल्म से पहली बार डायरेक्शन के फील्ड में भी एंट्री की। अपने कॉमेडी फिल्मों के एक्सपीरियंस का श्रेयस ने इस फिल्म में भरपूर इस्तेमाल किया और दर्शकों के सामने एक गंभीर विषय पर मजेदार फिल्म पेश की। उनके गोलमाल सीरीज का हिस्सा होने की वजह से श्रेयस की फिल्म में अजय देवगन, परिणीति चोपड़ा, अरशद वारसी और तुषार कपूर जैसे स्टार्स भी कैमियो में नजर आए। सनी देओल ने इस फिल्म में दिखा दिया कि वह न सिर्फ ऐक्शन फिल्मों में अच्छे रोल करते हैं, बल्कि गंभीर रोल में भी मजेदार कॉमेडी कर सकते हैं। खासकर सनी की पावरफुल बॉडी का श्रेयस ने दर्शकों के मनोरंजन के लिए खूब शोऑफ किया। वहीं आजकल फिल्मी पर्दे से गायब चल रहे बॉबी देओल ने भी फिल्म में ठीकठाक रोल किया है। पर्दे पर कॉमेडी सीन में देओल ब्रदर्स की जुगलबंदी मजेदार लगती है। इन 5 कारणों से ज़रूर देखें 'पोस्टर बॉयज़'